
FORSLAG
Udvalget om Borgernes Rettigheder og Retlige og Indre Anliggender opfordrer Budgetkontroludvalget, som er korresponderende udvalg, til at optage følgende forslag i det beslutningsforslag, det vedtager:
[bookmark: restart]1.	glæder sig over, at Revisionsretten har erklæret, at de transaktioner, der ligger til grund for årsregnskabet for Det Europæiske Overvågningscenter for Narkotika og Narkotikamisbrug ("centret") for regnskabsåret 2022, i alt væsentligt er lovlige og formelt rigtige; bemærker på baggrund af Revisionsrettens årsberetning om EU-agenturerne for 2022, at dets budget i 2022 beløb sig til 26 mio. EUR, hvilket er en stigning på 4 % i forhold til 2021 (25 mio. EUR), mens antallet af ansatte forblev uændret i overensstemmelse med den relevante budgetmyndigheds afgørelse;
2.	glæder sig over, at der blev truffet passende korrigerende foranstaltninger for at imødekomme Revisionsrettens bemærkning fra året før; glæder sig over den årlige flagskibspublikation, den europæiske narkotikarapport 2022, den statistiske bulletin 2022 og merværdien af EU's system for tidlig varsling om nye psykoaktive stoffer, som centret i 2022 har stået for i 25 år; glæder sig over offentliggørelsen af 69 publikationer, herunder syv minivejledninger og tre moduler i centrets flagskibspublikation om sundhedsmæssige og sociale reaktioner på narkotikaproblemer: en europæisk guide ("Health and Social Responses to Drug Problems: A European Guide 2021"); glæder sig over afholdelsen af den fjerde europæiske konference om misbrugsadfærd og afhængighedsforhold ("European Conference on Addictive Behaviours and Dependencies"), som centret og dets partnere afholdt i fællesskab; opfordrer centret til at fortsætte sine videndelingsaktiviteter;
3.	glæder sig over de narkotikarelaterede uddannelsesaktiviteter med deltagelse af 609 retshåndhævelsespersoner fra EU og partnere inden for tekniske samarbejdsprojekter, som centret har gennemført i samarbejde med Den Europæiske Unions Agentur for Uddannelse inden for Retshåndhævelse (Cepol); glæder sig over, at næsten 950 fagfolk, der arbejder på narkotikaområdet, herunder retshåndhævelsespersonale og politiske beslutningstagere, blev uddannet af centret i 2022, mens ca. 1 200 fagfolk, der arbejder på narkotikaområdet, deltog i de syv webinarer, som centret arrangerede; fremhæver centrets vigtige rolle med hensyn til at forsyne politiske beslutningstagere og fagfolk med folkesundhedsbaserede analyser og oplysninger om narkotika og narkotikamisbrug;
4.	glæder sig over centrets fortsatte bestræbelser på at fremhæve de sociale aspekter og samfundsmæssige virkninger af narkotika, fremme politikker for social reintegration af stofmisbrugere og behandle narkotikaproblematikken i et tværfagligt perspektiv; anser det for at være af afgørende betydning, at bevidstheden om vigtigheden af forebyggelse og af at have en innovativ tilgang baseret på mental sundhed til narkotikapolitikker fortsat øges;
5.	minder om, at centrets arbejde er baseret på en strategisk evidensbaseret sundheds- og sikkerhedstrusselsvurderingskapacitet for på et tidligt tidspunkt at indkredse nye udviklinger med hensyn til narkotikafænomenet, der potentielt kan indvirke negativt på sundheden, sociale spørgsmål eller sikkerheden i Unionen; minder om, at vurderingen af sundhedsrisici ligeledes bør afspejles i centrets arbejde;
6.	glæder sig over de fremskridt, som centret i samarbejde med Europol har gjort i forbindelse med publikationen "EU Drug Markets: In-depth analysis", som indeholder moduler om specifikke præparater, og som blev offentliggjort i 2022, og glæder sig over de planlagte offentliggørelser i 2023; glæder sig over arbejdet i 2022 med at forbedre kvaliteten og tilgængeligheden af centrale forsyningsdata i samarbejde med Reitox National Focus Points og Europol; glæder sig over gennemførelsen af alle centrets opgaver inden for rammerne af de operationelle handlingsplaner for cannabis, kokain og heroin under den europæiske tværfaglige platform mod kriminalitetstrusler; minder om, at narkotikahandel er blevet identificeret som en hovedkilde til profit og en rekrutteringskanal for organiseret kriminalitet og terrorisme, og fremhæver centrets bidrag til et mere sikkert Europa;
7.	glæder sig over ressourcesiden "EMCDDA 4 Ukraine", der er oprettet for fagfolk, der arbejder inden for narkotikaområdet i Europa, og som støtter mennesker, der er fordrevet fra Ukraine; 
8.	glæder sig over det igangværende samarbejde mellem centret og partnerlandene inden for den europæiske naboskabspolitik på regionalt plan gennem EU4MD-projektet for teknisk bistand samt over den igangværende gennemførelse af EMCDDA4GE-projektet for teknisk bistand på bilateralt plan med Georgien; glæder sig over etableringen af et officielt partnerskab i samarbejdsprogrammet mellem Latinamerika, Caribien og Den Europæiske Union om narkotikapolitikker;
9.	glæder sig over centrets samarbejde med andre agenturer og dets bidrag til RIA-agenturernes netværk; glæder sig over centrets fortsatte samarbejde med nationale narkotikaagenturer, tredjelande og internationale organisationer såsom UNODC og WHO.

